Լիլ Փիփ

Գուստավ Էլայջա Ար (անգլ.՝ Gustav Elijah Åhr, նոյեմբերի 1, 1996(1996-11-01), Ալլենթաուն, Փենսիլվանիա - նոյեմբերի 15, 2017(2017-11-15), Թուսոն, Արիզոնա), առավել հայտնի է Լիլ Փիփ (անգլ.՝ Lil Peep) կեղծանվամբ, ամերիկացի ռեփեր, երգիչ, երգերի հեղինակ, մոդել։


== Վաղ տարիներ ==
Ծնվել է Փենսիլվանիայի Ալենթաուն բնակավայրում և մեծացել Լոնգ-Այլենդի հարավային ափում։ Ծնողները Հարվարդի համալսարանի ավարտականներ են, ովքեր ամուսնալուծվել էին, երբ Գուստավը դեռահաս էր։ Հայրը քոլեջում պրոֆեսոր է աշխատել, իսկ մայրը՝ սկսնակ դասարանների ուսուցչուհի։
Արը դադարել է դպրոց հաճախել, իսկ ուսումն ավարտել է առցանց դասընթացների միջոցով։ Ավելի ուշ սկսել է հետաքրքրվել երաժշտությամբ և իր կատարումները տեղադրել է ՅուԹյուբում և SoundCloud-ում։
17 տարեկան հասակում Արը տեղափոխվել էր Լոս Անջելես, որպեսզի զբաղվի իր երաժշտական կարիերայով։ Այնտեղ ընդգրկվել է լոսանջելեսյան «GothBoiClique» ռեփ կոլեկտիվի կազմ, դառնալով էմո ռեփի առաջին ներկայացուցիչներից մեկը։


== Կարիերա ==


=== Սկիզբ (2015-2017) ===
2015 թվականին Լիլ Փիփը թողարկել է իր առաջին միքսթեյփը` «Lil Peep Part One»-ը, որն առաջին իսկ շաբաթում SoundCloud հարթակում հավաքել է 4000 լսում։ Այդ ամենից հետո թողարկեց «Feelz»-ը և ևս մեկ միքսթեյփ՝ «Live Forever»-ը։
2016 թվականին թողարկեց ևս երկու միքսթեյփ՝ «Crybaby»-ն և «Hellboy»-ը։


=== «Come Over When You’re Sober» (2017) ===
2017 թվականի հունիսի 2-ին իր ինստագրամյան էջում Փիփը հայտարարեց իր դեբյուտային` «Come Over When You’re Sober» ալբոմի մասին։ Ալբոմը թողարկվեց օգոստոսի 15-ին։ «Come Over When You’re Sober» ալբոմի աշնանային շրջագայությունը մեկնարկել է հոկտեմբերի 2-ին և պետք է ավարտվեր 2017-ի նոյեմբերի 16-ին, սակայն Փիփը կնքեց մահկանացուն նոյեմբերի 15-ին՝ թմրանյութերի չարաշահումից։


=== Տեսահոլովակներ ===
2017 թվականի հունիսի 8-ին Լիլ Փիփը թողարկեց «Benz Truck» երգի երաժշտական տեսահոլովակը։
Մինչ այդ, Լիլ Փիփը ինքնուրույն նկարահանել է իննը տեսահոլովակ՝ «Backseat», «Girls», «White Wine», «Gym Class», «Beamerboy», «Drugz», «Live Forever», «California World», «Your Eyes» և «White Tee»։
2017 թվականի հուլիսի 27-ին Լիլ Փիփը թողարկեց «The Brightside» երգի տեսահոլովակը, որը նրա դեբյուտային ալբոմի երկրորդ սինգլն է։


== Երաժշտական ոճ ==
Լիլ Փիփը նկարագրվում է որպես «Soundcloud ռեփեր», իսկ իր երաժշտական ոճը ասոցացվում է լոու ֆայ ռեփի և էմո թրապի հետ։ Գուստաֆի երգերը հիմնված են հարավային ռեփի և փոստհարդռոք ոճի վրա։ Նյու Յորք Թայմս ամսագիրը նշել է, որ վերջին 24 ամիսների ընթացքում Փիփը «հանդես է գալիս ավելի մռայլ և դիմանկարային թողարկումներով, որը բնորոշ է Կուրտ Քոբեյնին»։
Լիլ Փիփի երաժշտությունը պարունակում է լիրիկական թեմաներ՝ ինքնասպանություն, նախորդ հարաբերություններ, թմրադեղերի օգտագործում և կախարդություն։ Նրան անվանում էին «ապագայի էմո»։
Նրա երաժշտական կարիերայի վրա ազդեցություն են ունեցել Գուչի Մենը, Riff Raff-ը, Red Hot Chili Peppers խումբը, Crystal Castles-ը, Seshollowaterboyz-ը, Rozz Dyliams-ը, My Chemical Romance և Panic! At the Disco խմբերը։
Գուստավը տրոմբոն և տուբա երաժշտական գործիքների է տիրապետել։


== Անձնական կյանք ==
2017 թվականին Գուստավը ապրել է Լոնդոնում և անդամակցել է «GothBoiClique» և «Schemaposse» խմբերին։
Զուգընկերուհու հետ բաժանումից հետո մոտ վեց տարի չի կարողացել շփվել մարդկանց հետ։
Հայտնի է եղել թմրանյութերի օգտագործմամբ, հատկապես ունեցել է կախվածություն կոկաինից և քսանաքսից. այդ փաստը նա պարբերաբար հիշատակում էր սոցցանցերի գրառումներում։ Ինստագրամի գրառումներից մեկում հայտարարել էր, որ «արդյունավետ թմրամոլ» է և կոչ է արել հրաժարվել թմրանյութերից։
2017 թվականի օգոստոսին թվիթթերում հայտարարել է, որ բիսեքսուալ է։


== Մահ ==

2017 թվականի նոյեմբերին Արի մտերիմ ընկեր Ադամ Գրանդմեյսոնը հաղորդել է, որ Արը գտնվում է հիվանդանոցում չափազանց մեծ քանակությամբ թմրանյութի՝ կոկաինի և ֆենտանիլի օգտագործման արդյունքում։
Նոյեմբերի 15-ին Գուստավի մենեջերը հայտարարեց, որ Արը հիվանդանոցում կնքել է մահկանացուն։ Մահը վրա է հասել Արիզոնայի Թուսոն քաղաքում սպասվելիք ելույթից առաջ։ Գուստավ Արը 21 տարեկան էր։


== Սկավառակագրություն ==


=== Ստուդիական ալբոմներ ===
Come Over When You're Sober, Pt. 1 (2017)
Come Over When You're Sober, Pt. 2 (2018)


=== Միքսթեյփներ ===
Lil Peep Part One (2015)
Live Forever (2015)
Crybaby (2016)
Hellboy (2016)


=== Մինի ալբոմներ ===
Feelz (2015)
Vertigo (2016)
California Girls (2016)
Teen Romance (2016)
Castles (2016)
Castles II (2017)
Goth Angel Sinner (2019)


== Ծանոթագրություններ ==


== Արտաքին հղումներ ==